અલાસ્કામાં એવું શું છે કે શૂટિંગ કરવાનું મન થાય? આવો પ્રશ્ન કોઈના પણ મનમાં ઉદભવે એ સાવ સ્વાભાવિક છે. પણ બોની કપૂર જેવો વૈભવી સર્જક પોતાની ફિલ્મનાં વિઝ્યુઅલ્સ અફલાતૂન બનાવવા કટિબદ્ધ હતો તેથી એ કોઈ કચાશ રાખવા માંગતો નહોતો. બૉની એ જ અલાસ્કાની હિમશીલાઓ પર એક આખું ગીત શૂટ કરવા માગતો હતો. માધુરી દીક્ષિત-અનિલ કપૂર અને ડાયરેક્ટર રાજકુમાર સંતોષી તથા ટેક્નિશિયનો સૌ માટે આ મહામુશ્કેલ કામગીરી હતી. બોની અગાઉથી જ લોકેશન શોધવા માટે અમેરિકા જવા રવાના થઈ ગયો હતો. જો કે પહેલા ત્રણ દિવસ યુનિટ કાંઈ જ ન કરી શક્યું, કારણ કે ફૉરેન શૂટિંગ અને રૉક શોઝના આયોજનમાં નિષ્ણાત વિક્રમ સિંહ સાથે બોની હજુ લોકેશનની શોધખોળમાં વ્યસ્ત હતો. પ્રોડેક્શનમાં વિક્રમ બોનીને મદદ કરતો હતો.